आंखों की रोशनी गई तो बनी क्रिकेटर, लक्ष्य विराट कोहली जैसा नाम कमाना
दिल्ली की रहने वाली प्रीति प्रसाद ने आंखों की रोशनी जाने के बाद क्रिकेट खेलना शुरू किया। कुछ ही समय में वह इंडियन वुमन ब्लाइंड  क्रिकेट टीम में शामिल हो गईं।
आंखों में क्या-क्या छिपा होता है! सपने, आंसू, खुशियां, उम्मीदों का समंदर, प्यार और न जाने क्या क्या। जो इन सबकी रोशनी में चमकते हैं। पर क्या हो जब सब तमन्नाओं का पूरा होना अपनी खुली आंखों से हम देख न सकें।
आंखों में रोशनी न भी हो, फिर भी सपनों को पंख लगते हैं। वो भी तब जब मजबूत हौसलों वाली प्रीति प्रसाद जैसी लड़की हो।
आंखों पर गोल-गोल बड़ा चश्मा, चश्मों के भीतर से झांकती एक जोड़ी प्यारी आंखें। उन खुली आंखों को देखकर ये अंदाजा नहीं लगाया जा सकता कि इन आंखों में रोशनी नहीं। उनकी एक आंख में विजन बिल्कुल नहीं है तो दूसरी आंख में भी विजन 40% ही है।फिर भी प्रीति ने क्रिकेट में अपना करिअर बनाया। वो इंडियन वुमंस ब्लाइड क्रिकेट टीम की ओपनर बैटर हैं।
10 जून को वर्ल्ड आई डोनेशन डे मनाया गया है। आज ‘भास्कर वुमन’ की ये मैं हूं सीरीज में प्रीति प्रसाद की जुबानी उनकी कहानी।
बड़ी हुई तो एक आंख की रोशनी चली गई 
मैं भी दूसरी लड़कियों की तरह ही नॉर्मल हूं। स्कूल के दिनों में पढ़ाई-लिखाई, खेल-कूद, दोस्तों के साथ धमाचौकड़ी सबकुछ होता। धीरे-धीरे आंखों की रोशनी कम होने लगी। स्कूल के दिनों में ही आंखों पर मोटा चश्मा चढ़ गया। जैसे-जैसे बड़ी होती गई वैसे-वैसे विजन कम होता गया और चश्मे की पावर बढ़ती गई।
डॉक्टर को दिखाया तो पता चला कि रेटिना डैमेज हो गया है। 2018 में दाहिने आंख की रेटिना डिटैचमेंट सर्जरी हुई। उम्मीद थी कि रोशनी लौटेगी पर ऑपरेशन के बाद भी कोई फायदा नहीं हुआ और दाहिने आंख की रोशनी पूरी तरह चली गई।
अब बायें आंख की रोशनी भी कम हो गई है। बायीं आंख में भी पॉवर -12 हो गई है।
खबर में आगे बढ़ने से पहले एक पोल में अपनी राय देते चलें-
बड़े भाई भी नेत्रहीन, क्रिकेट से उन्होंने ही जोड़ा 
मेरे परिवार में तीन बहनें और दो भाई हैं। मैं, मेरी एक बहन और दोनों भाई पिछले तीन साल से दिल्ली के साकेत में रह रहे हैं। मम्मी-पापा दार्जिलिंग में रहते हैं। मेरे बड़े भाई दोनों आंखों से नेत्रहीन हैं। उन्हें जन्म के समय आंखों में कोई परेशानी नहीं थी। डॉक्टर का कहना है कि ये जेनेटिक भी नहीं है।
बड़े भाई ने ही मुझे ब्लाइंड क्रिकेट के बारे में बताया। मुझे नहीं पता था कि क्रिकेट का गेम कैसे खेला जाता है। उन्होंने बताया कि ब्लाइंड क्रिकेट टूनार्मेंट होता है और तुम उसमें हिस्सा ले सकती हो। इस तरह मैं क्रिकेट की ओर मुड़ गई। 
ट्रायल में दिल्ली स्टेट क्रिकेट के लिए चुन ली गई
दिसंबर 2022 में दिल्ली के बुराड़ी में कैंप लगा, वहां मैंने भी ट्रायल में हिस्सा लिया और मेरा सेलेक्शन हो गया। वहां कोच अंकिता मैडम ने काफी मदद की। ब्लाइंड क्रिकेट कैसे मेनस्ट्रीम क्रिकेट से अलग है, बॉल-स्टंप, पिच, बाउंड्री सबकुछ अलग होता है, ये कोच ने बताया।
ब्लाइंड क्रिकेट में भी अलग-अलग कैटेगरी होती है। बी-1 कैटेगरी (100 प्रतिशत दृष्टिहीनता), बी-2 कैटेगरी ( तीन मीटर तक देखने की क्षमता) और बी-3 कैटेगरी (छह मीटर तक देखने की क्षमता)। मैं बी-2 कैटेगरी की खिलाड़ी हूं।
बेंगलुरु में हुए T-20 टूर्नामेंट में लगाया शतक 
जनवरी 2023 में बेंगलुरु में नेशनल टी-20 टूर्नामेंट का आयोजन किया गया। मेरी इच्छा थी कि मैं विकेट कीपर बनने की थी। बैटिंग को लेकर ज्यादा फोकस नहीं था। पहला मैच हो चुका था। उसमें मैंने 40-45 का स्कोर किया था।
तब क्रिकेट एसोसिएशन फॉर द ब्लाइंड इन इंडिया (वुमन) के चेयरमैन योगेश तनेजा ने कहा कि असम के साथ होने वाले मैच में तुम्हें ओपनिंग बैटर की जिम्मेदारी निभानी है। ओपनिंग पार्टनर नूरी के साथ मैंने इसमें शतक लगाया। बी-2 कैटेगरी में यह पहला शतक था। 52 गेंदों पर 106 रन बनाकर मैं नॉट आउट रही। तमिलनाडु के साथ मैच में भी मैंने 79 रन बनाए। इस तरह टूर्नामेंट में दो बार ‘प्लेयर ऑफ द मैच’ रही। इस परफॉर्मेंस से मुझे पहचान मिली। पता चला कि मेरे अंदर भी टैलेंट है।
इंडियन टीम की जर्सी पहनने का मौका मिला 
इंडियन ब्लाइंड वुमन क्रिकेट के लिए खिलाड़ियों का सेलेक्शन होना था। दिल्ली से तीन दृष्टिहीन खिलाड़ियों ने भाग लिया जिसमें मैं भी एक थी। और दिल्ली से मेरा ही सेलेक्शन हुआ। पहली बार ही भारतीय दृष्टिहीन महिला क्रिकेट टीम बनाई गई और मैं भी इसका हिस्सा हूं।
इसी साल अप्रैल में नेपाल के साथ भारत की बाइलेटरल टी-20 क्रिकेट सीरीज होनी थी, इसके लिए भोपाल में ट्रेनिंग कैंप में गई। सप्ताह भर की ट्रेनिंग हुई। काठमांडू और पोखरा में 25 से 30 अप्रैल तक चले टूर्नामेंट में काफी कुछ सीखने को मिला। पांच मैचों में नेपाल तीन और भारत के खाते में एक जीत मिली। एक मैच बारिश की वजह से रद्द हो गई। मैं दो मैचों में प्लेइंग 11 में रही और केवल फील्डिंग करने का ही मौका मिला।
हर दिन करती हूं प्रैक्टिस 
क्रिकेट जैसे गेम में अधिक फिटनेस चाहिए। सुबह में क्लासेज और शाम में वर्कआउट और प्रैक्टिस करती हूं। हर शाम आरके पुरम ग्राउंड में आप मुझे दौड़ते देख सकते हैं।
दिल्ली यूनिवर्सिटी से कर रही हूं ग्रेजुएशन, टीचरों को मेरे बारे में पता नहीं था
मैं दिल्ली यूनिवर्सिटी (DU) की स्टूडेंट हूं। अरबिंदो कॉलेज से पॉलिटिकल साइंस की पढ़ाई कर रही हूं। फाइनल ईयर की स्टूडेंट हूं। ग्रेजुएशन के दौरान कॉलेज के टीचरों को मेरे बारे में जानकारी नहीं थी, न ही स्टूडेंट्स को।जब मेरा सेलेक्शन इंडियन टीम में हुआ तो सभी को पता चला कि उनके बीच की कोई लड़की क्रिकेटर है। तब टीचरों ने मेरा हौसला बढ़ाया और बधाई दी। फिर तो मैं पूरे कॉलेज में मशहूर हो गई।
पिता दार्जिलिंग में राशन की दुकान चलाते हैं 
मेरे पिता पश्चिम बंगाल के दार्जिलिंग में राशन की दुकान चलाते हैं। हमारा परिवार मूल रूप से बिहार के मुजफ्फरपुर का है। बिहार से दार्जिलिंग आकर पांच बच्चों का पालन-पोषण आसान नहीं रहा। हमने पैसों की तंगी देखी है। दुकान में दो बार चोरी भी हुई। कर्ज लेने पड़े। बाहरी होने की वजह से एक बार स्थानीय लोगों ने पापा को मारा-पीटा। जैसे-तैसे उन्होंने परिवार को संभाला।
भाई प्राइवेट में, हम बहनें सरकारी स्कूल में पढ़ीं 
खुद को दिल्ली यूनिवर्सिटी की स्टूडेंट बताने में फक्र होता है लेकिन यहां तक पहुंचना आसान नहीं रहा। पापा भी उसी माइंडसेट के रहे कि बेटियों के मुकाबले बेटों को अधिक और अच्छे स्कूल-कॉलेज में पढ़ाओ। मेरे भाइयों ने प्राइवेट स्कूलों में पढ़ाई की, जबकि मैं सरकारी स्कूलों में ही पढ़ी हूं।
लेकिन समय के साथ पिता की सोच में बदलाव आया। 12वीं की पढ़ाई के बाद उन्होंने मुझे दिल्ली यूनिवर्सिटी से पढ़ाई के लिए दिल्ली भेजा।
मां को लगता है कि क्रिकेट खेलने से कहीं चोट न लग जाए
जैसे हर मां को अपने बच्चे की चिंता रहती है वैसे ही मेरी मां ने भी मेरा हमेशा ख्याल रखा है। जब उन्हें पता चला कि मैं क्रिकेट खेलने जा रही हूं तो बड़ी चिंतित हुईं।
उन्होंने कहा कि पहले से आंखों में परेशानी है, बॉल से चोट लग गई तो क्या होगा। लेकिन क्रिकेट में मेरी परफॉर्मेंस देखकर उनकी चिंता दूर हो गईं। अब वो मुझे खेलता देख बहुत खुश होती हैं।
इंटरनेशनल क्रिकेट में बनानी है पहचान 
अंतरराष्ट्रीय क्रिकेट में मैं अपनी पहचान बनाना चाहती हूं। चाहती हूं कि जैसे टीम इंडिया धमाल करती है वैसे ही ब्लाइंड वुमन क्रिकेट टीम भी परफॉर्म करे और मैं भी इसमें इस सफलता का हिस्सा बनूं और माता-पिता भी मुझ पर गर्व कर सकें।
स्पेशल बीएड कर बच्चों को पढ़ाऊंगी 
ग्रेजुएशन के बाद मुझे आगे पढ़ाई जारी रखनी है। ओपन यूनिवर्सिटी से एमए और स्पेशल बीएड भी करूंगी। अभी तक ब्रेल लिपि नहीं सीखी है, लेकिन ब्रेल भी सीखूंगी ताकि दिव्यांग बच्चों को पढ़ा सकूं।
विराट कोहली और नीरज चोपड़ा की फैन 
मैं विराट कोहली की बड़ी फैन हूं। स्मृति मंधाना और हरमनप्रीत कौर भी मुझे बहुत अच्छी लगती हैं। मेरी इच्छा है कि एक बार नीरज चोपड़ा से मिलूं। वो जिस तरह से मेहनत करते हैं उससे हमेशा प्रेरणा मिलती है।कई घटनाएं विचलित करती हैं, खुद पर भरोसा रखें
लड़कियों के खिलाफ अपराध की घटनाएं होती हैं तो मन विचलित होने लगता है। कई बार डर भी लगता है। दृष्टिहीन होने पर चुनौती अधिक होती है। दिल्ली जैसे शहर में तो और अलर्ट रहना पड़ता है। लेकिन मेरा मानना है कि खुद में विश्वास बनाए रखना जरूरी है। दृष्टिहीन होना कमजोरी नहीं है, मन को मजबूत रखेंगे तो डर आपके पास भी नहीं फटकेगा।
किसी काम को टालो नहीं, बस कर डालो 
जब मन में कोई बात आए तो उसे यूं ही न जाने दें। उस पर प्लान करें, अपने मन को टटोलें, अपनी क्षमता पहचानें। खुद से पूछें कि क्या वो काम कर पाएंगे?
अगर मन का जवाब हां हो तो फिर आगे बढ़िए, काम को टालिए नहीं, बस करके दिखा दीजिए।
चलते-चलते, ये जान लीजिए कि सामान्य खिलाड़ियों से अलग नेत्रहीन खिलाड़ी कैसे क्रिकेट खेलते हैं-
